Document ID: 31999R0754

ΚΑΝΟΝΙΣΜΟΣ (ΕΚ) αριθ. 754/1999 ΤΗΣ ΕΠΙΤΡΟΠΗΣ
της 12ης Απριλίου 1999
για τροποποίηση του κανονισμού (ΕΚ) αριθ. 293/1999 περί ειδικών μέτρων παρέκκλισης από τους κανονισμούς (ΕΟΚ) αριθ. 3665/87, (ΕΟΚ) αριθ. 3719/88 και (ΕΚ) αριθ. 1372/95 στον τομέα του κρέατος πουλερικών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2777/75 του Συμβουλίου, της 29ης Οκτωβρίου 1975, περί κοινής οργανώσεως αγοράς στον τομέα του κρέατος πουλερικών(1), όπως τροποποιήθηκε τελευταία από τον κανονισμό (ΕΚ) αριθ. 2916/95 της Επιτροπής(2), και ιδίως το άρθρο 3 παράγραφος 2, το άρθρο 8 παράγραφος 12 και το άρθρο 15,
Εκτιμώντας:
ότι ο κανονισμός (ΕΚ) αριθ. 293/1999 της Επιτροπής(3) θεσπίζει ειδικά μέτρα τακτοποίησης ορισμένων πράξεων εξαγωγών ως επακόλουθο των προβλημάτων που υφίστανται στη ρωσική αγορά από το δεύτερο δεκαπενθήμερο του Αυγούστου 1998 και μετά·
ότι εξακολουθούν να υφίστανται οι δυσκολίες όσον αφορά τη ρωσική αγορά, και ότι η ούτως διαμορφωθείσα κατάσταση επηρέασε σοβαρά τις δυνατότητες εξαγωγών των επιχειρηματιών προς τον προορισμό αυτό· ότι, επομένως, είναι αναγκαίο να περιοριστούν οι επιβλαβείς συνέπειες, με τη θέσπιση ειδικών μέτρων που επιτρέπουν την ταυτόχρονη χρησιμοποίηση πιστοποιητικών εξαγωγής για δύο κατηγορίες προϊόντων·
ότι, λαμβάνοντας υπόψη την εξέλιξη των γεγονότων, επιβάλλεται η άμεση θέση σε ισχύ του κανονισμού αυτού, καθώς και η εφαρμογή του από τις 18 Νοεμβρίου 1998·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης κρέατος πουλερικών και αυγών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 2 του κανονισμού (ΕΚ) αριθ. 293/1999 προστίθεται το ακόλουθο εδάφιο: "Τα προαναφερόμενα πιστοποιητικά εξαγωγής μπορούν να χρησιμοποιούνται συγχρόνως για τις εξαγωγές προϊόντων των κατηγοριών 3 και 4."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 18 Νοεμβρίου 1998.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Απριλίου 1999.

Labels: 3
17
18